Gratia sacri Flaminis tactus Guido de Perciaco, seminare studuit in benedictione, ut meteret benedictionem. Dedit namque in vita sua, Deo, et sancto Petro Besuensi, cuncta alodia sua, quæ apud Perciacum majorem, ac minorem, et apud Noidant, et eciam ubicumque habebat tam in mansis, quam in pratis, et campis, et terris ac sylvis, cum quodam molendino ea interposito. Rogavit eciam ut si quando Monachus effici vellet, in eodem Monasterio reciperetur; quod actore Deo ad finem consequi meruit. Huic cartæ subscribimus idoneos testes, qui prædictam elemosynam coram Altare sancti Petri laudando confirmaverunt: Eguinum de Beria, Guidonem Talevar, cum uxoribus eorum, sororibus supradicti Guidonis de Perciaco, Paganum Busun, Erluinum, Johannem Clericum, Hugonem Falsarium. Sig. Gerardi Abb. Rodulfi Sacristæ, Ricardi Præpositi.